9. การจัดการ

ก) โครงสร้างการจัดการ

โครงสร้างกรรมการบริษัทประกอบด้วยคณะกรรมการทั้งหมด 3 ชุด ดังนี้ :-

คณะกรรมการ

นายสมเกียรติ ลิมทรง ประธานกรรมการ

นายรักษ์ ตันติสุนทร กรรมการ

นายพอล ไฮนซ์ ฮูเกนโทเบลอร์ กรรมการ

นายสมหมาย มีทรัพย์หลาก กรรมการ

นายผดุง เตชะศรินทร์ กรรมการอิสระ

นายอดุลย์ ตัณฑรัตน์ กรรมการอิสระ

นายไกรสีห์ ศิริรังษี กรรมการ

นายสุโรจน์ ศุภสวัสดิ์กุล กรรมการ

นายอนันต์ ศิริพงศ์ กรรมการ

นายวิสิฐ ตันติสุนทร กรรมการ

นายพิลาศ พันธโกศล กรรมการ

นายวันชัย โตสมบุญ กรรมการ

นายอนันต์ เล้าหเรณู กรรมการและเลขานุการ

คณะกรรมการบริหาร

นายไกรสีห์ ศิริรังษี ประธานกรรมการบริหาร

นายสุโรจน์ ศุภสวัสดิ์กุล กรรมการบริหาร

  นายวิสิฐ ตันติสุนทร กรรมการบริหาร

นายพิลาศ พันธโกศล กรรมการบริหาร

นายอนันต์ เล้าหเรณู กรรมการบริหารและเลขานุการ

คณะกรรมการตรวจสอบ

นายผดุง เตชะศรินทร์ ประธานกรรมการตรวจสอบ

นายสมหมาย มีทรัพย์หลาก กรรมการตรวจสอบ

นายอดุลย์ ตัณฑรัตน์ กรรมการตรวจสอบ

นางวรรณา ชมโคกกรวด เลขานุการ

(ข) การจัดการในส่วนที่เกี่ยวกับการกำกับดูแลกิจการ

บริษัทฯได้มีการดำเนินการตามแนวทางปฏิบัติที่ดีสำหรับกรรมการบริษัทจดทะเบียนตามที่ตลาดหลักทรัพย์แห่งประเทศไทยกำหนด
ซึ่งสรุปได้ดังนี้ :-

คณะกรรมการบริษัทฯ

องค์ประกอบและการแต่งตั้งกรรมการ

-   คณะกรรมการบริษัทฯได้รับการแต่งตั้งจากที่ประชุมผู้ถือหุ้นจำนวน 13 คน
    ซึ่งประกอบด้วยกรรมการที่เป็นผู้บริหาร (EXECUTIVE DIRECTOR) จำนวน 5 คน
    และกรรมการที่ไม่ได้เป็นผู้บริหาร (NON-EXECUTIVE DIRECTOR) จำนวน 8 คน
    อันได้แก่กรรมการที่เป็นอิสระ (INDEPENDENT DIRECTOR) จำนวน 2 คน
    และกรรมการที่เป็นตัวแทนผู้ถือหุ้นรายใหญ่ ซึ่งถือหุ้นร้อยละ 43.42 ของทุนจดทะเบียนจำนวน
    2 คน และถือหุ้นร้อยละ 10.07 ของทุนจดทะเบียนจำนวน 1 คน
    และกรรมการจากภายนอกอื่น (OUTSIDE DIRECTOR) จำนวน 3 คน
    (ดูรายชื่อพร้อมประวัติการศึกษาและประสบการณ์ในเอกสารแนบ 1 ประกอบ)
    โดยมิได้ตั้งคณะกรรมการสรรหาขึ้นมาดำเนินการในช่วงที่ผ่านมา

-   กรรมการทุกคนจะมีวาระการดำรงตำแหน่งคราวละ 3 ปี
    กรรมการจะต้องออกจากตำแหน่งจำนวนหนึ่งในสาม (1/3) ทุกปี
    ถ้าจำนวนกรรมการที่จะออกแบ่งให้ตรงเป็น 3 ส่วนไม่ได้
    ก็ให้ออกโดยมีจำนวนใกล้ที่สุดกับหนึ่งในสามส่วน (1/3)
    และกรรมการที่พ้นจากตำแหน่งอาจจะได้รับการแต่งตั้งเป็นกรรมการอีกหรือไม่ก็ได้
    ทั้งนี้แล้วแต่ที่ประชุมผู้ถือหุ้นจะพิจารณาเห็นสมควรและเหมาะสม

-   นอกจากการพ้นตำแหน่งตามวาระแล้ว กรรมการพ้นจากตำแหน่งเมื่อ

1)  ตาย

2)  ลาออก

3)  ขาดคุณสมบัติหรือมีลักษณะต้องห้ามตามกฎหมาย

4)  ที่ประชุมผู้ถือหุ้นลงมติให้ออกด้วยคะแนนเสียงไม่น้อยกว่า สามในสี่ (3/4) ของจำนวนผู้ถือหุ้น
    ที่มาประชุม
    และมีสิทธิออกเสียงและมีหุ้นรวมกันไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

5)  ศาลมีคำสั่งให้ออก

-   กรรมการที่ได้รับการแต่งตั้งจากที่ประชุมผู้ถือหุ้นจะต้องเป็นไปตามหลักเกณฑ์ที่กำหนดในข้อบังคับของบริษัทฯ
    ดังต่อไปนี้

1)  ในการลงคะแนนเสียงเลือกตั้งกรรมการ ผู้ถือหุ้นคนหนึ่งมีคะแนนเสียงเท่ากับ 1 หุ้นต่อ 1
    เสียง

2)  ผู้ถือหุ้นแต่ละคนจะต้องใช้คะแนนเสียงของตนที่มีอยู่ทั้งหมดเลือกตั้งบุคคลคนเดียวหรือหลายคนเป็นกรรมการก็ได้
    แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3)  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่ากับ
    จำนวนกรรมการที่จะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับลงมามีคะแนนเสียงเท่ากันเกินจำนวนกรรมการที่จะพึงเลือกตั้งในครั้งนั้น
    ให้ผู้เป็นประธานในที่ประชุมผู้ถือหุ้นเป็นผู้ออกเสียงชี้ขาด

-   ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระคณะกรรมการบริษัทฯจะเลือกและแต่งตั้งบุคคลซึ่งมีคุณสมบัติที่ไม่มีลักษณะต้องห้ามตามข้อบังคับของบริษัทฯและตามพระราชบัญญัติบริษัทมหาชน
    จำกัด พ.ศ. 2535 เข้าเป็นกรรมการแทนในการประชุมคณะกรรมการคราวถัดไป
    เว้นแต่วาระของกรรมการจะเหลือน้อยกว่า 2 เดือน
    มติของคณะกรรมการซึ่งแต่งตั้งกรรมการแทนตำแหน่งกรรมการที่ว่างลงดังกล่าวข้างต้นนั้น
    ต้องประกอบด้วยคะแนนเสียงไม่น้อยกว่าสามในสี่ (3/4)
    ของจำนวนกรรมการที่เหลืออยู่และบุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่เหลืออยู่ของกรรมการที่ตนแทน

-   คณะกรรมการบริษัทฯ จะเป็นผู้คัดเลือกระหว่างกรรมการกันเองจำนวน 1
    คนเพื่อแต่งตั้งให้ดำรงตำแหน่งประธานกรรมการ (CHAIRMAN)
    โดยประธานกรรมการไม่ได้ดำรงตำแหน่งกรรมการผู้จัดการหรือผู้บริหารที่มีส่วนเกี่ยวข้องกับการบริหารงานปกติประจำวัน

-   กรรมการทุกคนสามารถแสดงความเห็นได้อย่างอิสระ ถ้าการลงมติในที่ประชุมคณะกรรมการ
    บริษัทฯมีคะแนนเสียงเท่ากัน
    ประธานกรรมการซึ่งไม่ได้เป็นผู้บริหารมีสิทธิออกเสียงเพิ่มขึ้นอีกหนึ่งเสียงเป็นเสียงชี้ขาดได้

  บทบาท หน้าที่ และความรับผิดชอบของคณะกรรมการบริษัทฯ

-   คณะกรรมการบริษัทฯ มีหน้าที่กำหนดนโยบาย และทิศทางการดำเนินงานของบริษัทฯ
    และกำกับควบคุมดูแลการดำเนินงานให้เป็นไปตามนโยบายที่กำหนดดังต่อไปนี้ :-

1)  อนุมัติแผนงานและงบประมาณประจำปีภายใน 30 วันก่อนวันสิ้นปีทุกปี
    เพื่อให้ฝ่ายจัดการใช้ในการบริหารงานให้เป็นไปตามแผนงานและงบประมาณที่คณะกรรมการอนุมัติเป็นแต่ละปีๆ
    ไป

2)  อนุมัติโครงการต่างๆ
    ที่จะลงทุนหรือร่วมลงทุนตลอดจนโครงการขยายงานและหรือการลดขนาดของกิจการที่เห็นว่าจะเป็นประโยชน์สูงสุดต่อการดำเนินงานของบริษัทฯ
    ทั้งในระยะสั้นและระยะยาว

3)  อนุมัติแผนการเงินของบริษัทฯ
    ตลอดจนแผนการจัดหาเงินกู้และสินเชื่อทางธุรกิจที่เพียงพอและเหมาะสมต่อการดำเนินงานของบริษัทฯ
    เป็นระยะๆ

4)  พิจารณากลั่นกรองเรื่องต่างๆ ที่จะเสนอขออนุมัติจากที่ประชุมผู้ถือหุ้นเป็นกรณีๆ ไป
    เช่นการเพิ่มทุน การลดทุน การออกหุ้นกู้ การขายหรือการโอนกิจการ
    การซื้อหรือรับโอนกิจการ การควบบริษัท การแก้ไขข้อบังคับและบริคณห์สนธิ เป็นต้น

5)  พิจารณานโยบายและเรื่องอื่นๆ
    ที่สำคัญและจะมีผลกระทบต่อการดำเนินงานของบริษัทฯทั้งในปัจจุบันและอนาคต

-   คณะกรรมการบริษัทฯ จะติดตามการดำเนินกิจการของบริษัทฯ
    อยู่ตลอดเวลาโดยได้กำหนดวิธีปฏิบัติไว้ดังนี้ :-

1)  ประธานเจ้าหน้าที่บริหาร (CHIEF EXECUTIVE OFFICER)
    จะต้องรายงานผลการดำเนินงานและฐานะการเงินในแต่ละเดือนรวมทั้งรายงานผลการปฏิบัติตามแผนงานและงบประมาณที่คณะกรรมการบริษัทฯอนุมัติไว้เป็นรายเดือนต่อคณะกรรมการบริหาร
    และรายงานต่อคณะกรรมการบริษัทฯอย่างน้อยไตรมาสละ หนึ่งครั้ง

2)  ประธานเจ้าหน้าที่บริหารจะต้องรายงานความคืบหน้าโครงการลงทุนต่างๆ
    รวมทั้งปัญหาและอุปสรรค(ถ้ามี)ต่อคณะกรรมการบริหารและคณะกรรมการบริษัทฯ
    เป็นประจำทุกครั้งที่มีการประชุม

3)  ประธานเจ้าหน้าที่บริหารจะต้องรายงานคดีความที่เกี่ยวข้องกับบริษัทฯ
    รวมทั้งการปฏิบัติตามกฎหมาย และข้อกำหนดในสัญญาที่เกี่ยวข้องต่างๆ ให้คณะกรรมการบริษัทฯ
    และคณะกรรมการบริหารทราบเป็นระยะๆ อยู่ตลอดเวลา

-   คณะกรรมการบริษัทฯได้จัดให้มีระบบการควบคุมภายในและการตรวจสอบภายในที่เหมาะสมรัดกุมและมีประสิทธิผลอย่างเพียงพอดังนี้
    :-

1)  คณะกรรมการบริษัทฯแต่งตั้งและมอบหมายให้คณะกรรมการบริหาร
    (ซึ่งประกอบด้วยกรรมการจำนวน 5 คน)
    มีอำนาจหน้าที่ในการบริหารงานปกติประจำวันโดยบริหารบริษัทฯให้เป็นไปตามนโยบาย
    แผนงานและงบประมาณที่คณะกรรมการบริษัทฯกำหนดและคณะกรรมการบริหารจะมอบหมายอำนาจหน้าที่ให้ประธานเจ้าหน้าที่บริหารอีกชั้นหนึ่งภายในขอบเขตอำนาจที่ได้รับมอบหมายจากคณะกรรมการบริษัทฯ

ประธานเจ้าหน้าที่บริหารจะมอบหมายและกำหนดอำนาจหน้าที่ให้พนักงานในระดับต่างๆที่ปฏิบัติงานอยู่ลดหลั่นกันไปภายในขอบเขตอำนาจที่ได้รับมอบหมายจากคณะกรรมการบริหาร
โดยจัดระบบงานให้มีการตรวจสอบและควบคุมซึ่งกันและกันอย่างเป็นระบบเพื่อให้มีการทำงานที่ประสานสอดคล้องกันและบรรลุเป้าหมายที่วางไว้อย่างมีประสิทธิภาพทั้งในระยะสั้นและระยะยาว

2)  ฝ่ายจัดการจะจัดให้มีการประชุมพนักงานและระดับปฏิบัติงานเฉพาะกลุ่มย่อยหรือเฉพาะเรื่องเพื่อให้รายงานผลการปฏิบัติงานและความคืบหน้าของโครงการที่ดำเนินการอยู่
    รวมทั้งพิจารณาแก้ไขปัญหาอุปสรรคในการปฏิบัติงาน (ถ้ามี) เป็นระยะๆ โดยสม่ำเสมอ

3)  ฝ่ายจัดการได้ออกคำสั่งกำหนดวิธีปฏิบัติงานในเรื่องที่สำคัญ
    เพื่อให้พนักงานมีความเข้าใจและใช้เป็นคู่มือในการปฏิบัติงานอย่างมีระบบและประสานสอดคล้องกัน

4)  ฝ่ายจัดการได้จัดให้หน่วยงานต่างๆ มีส่วนร่วมในการทำแผนงานและงบประมาณประจำปี
    โดยพนักงานระดับผู้จัดการฝ่ายขึ้นไปเข้าร่วมประชุมหารือเพื่อจัดทำแผนงานและงบประมาณของแต่ละฝ่ายแล้วนำมารวมกันเป็นแผนงานและงบประมาณของทั้งบริษัทฯเพื่อนำไปใช้ในการปฏิบัติงานและควบคุมค่าใช้จ่ายต่างๆ
    ให้มีประสิทธิภาพสูงสุด เพื่อให้บรรลุนโยบายและเป้าหมายที่คณะกรรมการบริษัทฯกำหนดไว้
    โดยประธานเจ้าหน้าที่บริหารจะเข้าร่วมพิจารณาการจัดทำแผนงานและงบประมาณประจำปีด้วย
    แล้วจึงนำเสนอคณะกรรมการบริหารเพื่อพิจารณากลั่นกรองก่อนนำเสนอคณะกรรมการบริษัทฯเพื่ออนุมัติต่อไปตามลำดับและเมื่อนำแผนงานและงบประมาณไปใช้ในการปฏิบัติงานแล้วก็จะมีการประเมินผลเป็นรายเดือนว่าเป็นไปตาม
    นโบายและเป้าหมายที่วางไว้หรือไม่โดยจะมีการปรับปรุงเปลี่ยนแปลงหรือแก้ไขแผนงานและงบประมาณให้สอดคล้องกับสถานการณ์ที่เปลี่ยนแปลงไปด้วย

5)  คณะกรรมการบริษัทฯ ได้จัดตั้งแผนกตรวจสอบขึ้นภายในองค์กรของบริษัทฯ
    เพื่อดูแลและตรวจสอบให้มีการปฏิบัติงานให้เป็นไปตามระบบงานหรือตามมาตรการควบคุมภายในที่กำหนดขึ้นและเป็นผู้ประสานงานตลอดจนสนับสนุนและช่วยเหลือคณะกรรมการตรวจสอบในการกำกับดูแลกิจการที่ดี

6)  คณะกรรมการบริษัทฯ
    ได้จัดตั้งคณะกรรมการตรวจสอบตามหลักเกณฑ์และข้อกำหนดของตลาดหลักทรัพย์แห่งประเทศไทยให้มีหน้าที่และความรับผิดชอบในการกำกับดูแลกิจการให้เป็นที่น่าเชื่อถือและเป็นประโยชน์ต่อทุกฝ่ายที่เกี่ยวข้อง

7)  คณะกรรมการบริษัทฯจะว่าจ้างที่ปรึกษาหรือผู้ชำนาญการทางวิชาชีพเฉพาะเรื่องเช่นที่ปรึกษาทางกฏหมาย
    ที่ปรึกษาทางการเงินเป็นต้น
    เพื่อให้ความเห็นประกอบการพิจารณาในเรื่องที่เกี่ยวกับการดำเนินกิจการเป็นครั้งคราวตามความจำเป็นของเรื่องเป็นกรณีๆ
    ไป

8)  คณะกรรมการบริษัทฯได้จัดให้มีเลขานุการบริษัทฯพร้อมทีมงานเพื่อรับผิดชอบดูแลกิจกรรมต่างๆ
    ของคณะกรรมการและผู้ถือหุ้นให้เป็นไปตามกฎหมายและระเบียบข้อบังคับที่เกี่ยวข้อง

  การแต่งตั้งกรรมการเฉพาะเรื่อง

-   คณะกรรมการบริษัทฯจะพิจารณาแต่งตั้งคณะกรรมการเฉพาะเรื่องเพื่อแบ่งเบาภาระของ
    คณะกรรมการบริษัทฯและเพื่อให้มีการกำกับและควบคุมดูแลการดำเนินงานของบริษัทฯอย่างใกล้ชิดและทันต่อเหตุการณ์ดังนี้

1)  คณะกรรมการบริหารประกอบด้วยกรรมการจำนวน 5 คน
    มีหน้าที่รับผิดชอบการบริหารงานปกติประจำวันตามที่คณะกรรมการบริษัทฯ กำหนด

2)  คณะกรรมการตรวจสอบประกอบด้วยกรรมกาจำนวน 3 คน มีหน้าที่รับผิดชอบการกำกับ
    ดูแลกิจการตามหลักเกณฑ์และข้อกำหนดของตลาดหลักทรัพย์แห่งประเทศไทย

-   นอกจากนี้คณะกรรมการบริษัทฯ
    และคณะกรรมการบริหารยังแต่งตั้งกรรมการให้มีอำนาจหน้าที่และความรับผิดชอบในการบริหารงานปกติประจำวันอย่างใกล้ชิด
    อันได้แก่ ตำแหน่งประธานเจ้าหน้าที่บริหาร (CHIEF EXECUTIVE OFFICER)
    กรรมการผู้จัดการด้านถ่านหิน (MANAGING DIRECTOR – COAL BUSINESS)
    และผู้อำนวยการด้านการเงิน (CHIEF FINANCIAL OFFICER) เป็นต้น

การปฏิบัติหน้าที่ของกรรมการ

-   กรรมการทุกคนสามารถจะเข้าร่วมประชุมได้โดยพร้อมเพรียงกัน เนื่องจากบริษัทฯ
    จะกำหนดวันประชุมไว้ล่วงหน้าและกรรมการทุกคนรับรู้หมายกำหนดการดังกล่าวล่วงหน้า

-   ประธานเจ้าหน้าที่บริหาร, กรรมการผู้จัดการด้านถ่านหิน,
    ผู้อำนวยการด้านการเงินและผู้อำนวยการด้านพัฒนาธุรกิจสามารถดูแลงานบริษัทฯ ได้เต็มเวลา

  ค่าตอบแทนกรรมการ

-   ที่ประชุมผู้ถือหุ้นเป็นผู้กำหนดค่าตอบแทนคณะกรรมการบริษัทฯ
    โดยประธานกรรมการได้รับค่าตอบแทนเดือนละ 60,000 บาท
    และกรรมการได้รับค่าตอบแทนเดือนละ 30,000 บาท ส่วนค่าตอบแทนอื่นๆ
    เช่นค่าบำเหน็จประจำปี จะต้องได้รับการอนุมัติจากที่ประชุมผู้ถือหุ้นเท่านั้น

-   กรรมการหรือกรรมการเฉพาะเรื่องที่ได้รับมอบหมายให้มีหน้าที่และความรับผิดชอบเพิ่มมากขึ้นก็จะได้รับค่าตอบแทนเพิ่มขึ้น
    ตามที่คณะกรรมการบริษัทฯและหรือคณะกรรมการบริหารจะพิจารณากำหนดตามที่เห็นสมควรและเหมาะสมกับหน้าที่ความรับผิดชอบที่ได้รับมอบหมายเป็นกรณีๆ
    ไป

  การประชุมคณะกรรมการและผู้ถือหุ้น

-   โดยปกติคณะกรรมการบริษัทฯ มีการประชุมอย่างน้อย 1 ครั้งทุกระยะสองเดือน
    (ทุกเดือนเว้นเดือนจะมีการประชุม 1 ครั้ง)
    และมีการจัดประชุมนัดพิเศษในกรณีที่มีเรื่องสำคัญหรือเรื่องจำเป็นเร่งด่วนเป็นครั้งคราว
    โดยในรอบปี 2544 มีการประชุมปกติรวม 6 ครั้ง และมีการประชุมนัดพิเศษอีกจำนวน 4 ครั้ง
    รวมการประชุมทั้งสิ้น 10 ครั้ง

สรุปการเข้าประชุมของคณะกรรมการบริษัทฯ ในปี 2544

  ----------------------- --------------- --------------------- ---------------- ---------
  รายชื่อกรรมการ            ตำแหน่ง          การเข้าร่วมประชุม                         
                                          (ครั้ง)/การประชุมทั้งหมด                    
                                          (ครั้ง)                                  

                                          การประชุมปกติ           การประชุมนัดพิเศษ   รวมทั้งสิ้น

  นายสมเกียรติ ลิมทรง        ประธานกรรมการ   6/6                   4/4              10/10

  นายรักษ์ ตันติสุนทร          กรรมการ         4/4                   3/3              7/7

  นายพอล ไฮนซ์ ฮูเกน        กรรมการ         2/6                   2/4              4/10
  โทเบลอร์                                                                        

  นายสมหมาย มีทรัพย์หลาก     กรรมการ         6/6                   4/4              10/10

  นายผดุง เตชะศรินทร์        กรรมการอิสระ     6/6                   4/4              10/10

  นายอดุลย์ ตัณฑ์รัตน์          กรรมการอิสระ     5/6                   4/4              9/10

  นายสุโรจน์ ศุภสวัสดิ์กุล       กรรมการ         6/6                   3/4              9/10

  นายไกรสีห์ ศิริรังษี          กรรมการ         6/6                   4/4              10/10

  นายอนันต์ ศิริพงศ์           กรรมการ         4/4                   3/3              7/7

  นายวันชัย โตสมบุญ          กรรมการ         5/6                   4/4              9/10

  นายวิสิฐ ตันติสุนทร          กรรมการ         5/6                   4/4              9/10

  นายพิลาศ พันธโกศล         กรรมการ         6/6                   4/4              10/10

  นายอนันต์ เล้าหเรณู         กรรมการ         6/6                   4/4              10/10
  ----------------------- --------------- --------------------- ---------------- ---------

หมายเหตุ : นายรักษ์ ตันติสุนทร และนายอนันต์ ศิริพงศ์
เพิ่งได้รับการแต่งตั้งเป็นกรรมการเมื่อวันที่ 25 เมษายน 2544

-   บริษัทฯ จะจัดส่งหนังสือนัดประชุมคณะกรรมการบริษัทฯ
    พร้อมทั้งแจ้งวาระการประชุมและส่งเอกสารประกอบการประชุมให้กรรมการล่วงหน้า
    เพื่อให้กรรมการมีเวลาศึกษาและพิจารณาข้อมูลที่จะใช้ในการตัดสินใจ
    โดยฝ่ายจัดการจะชี้แจงและตอบข้อสงสัยทุกเรื่องทุกกรณี
    เพื่อให้กรรมการมีความเข้าใจและสามารถพิจารณาตัดสินใจได้อย่างถูกต้อง

-   การเรียกประชุมผู้ถือหุ้นทุกครั้ง คณะกรรมการบริษัทฯจะจัดทำหนังสือนัดประชุมระบุวัน เวลา
    สถานที่
    ระเบียบวาระการประชุมพร้อมทั้งรายละเอียดและความเห็นของคณะกรรมการในแต่ละเรื่องแต่ละวาระที่จะเสนอต่อที่ประชุม
    โดยจัดส่งให้ผู้ถือหุ้นและนายทะเบียนทราบล่วงหน้าไม่น้อยกว่าเจ็ดวันก่อนวันประชุม
    พร้อมทั้งโฆษณาคำบอกกล่าวนัดประชุมในหนังสือพิมพ์ไม่น้อยกว่าสามวันก่อนวันประชุมด้วย

-   ในการเรียกประชุมผู้ถือหุ้นทุกครั้ง
    คณะกรรมการบริษัทฯจะดำเนินการตามหลักเกณฑ์ที่กำหนดในข้อบังคับของบริษัทฯ
    แล้วยังดำเนินการตามข้อพึงปฏิบัติสำหรับการจัดประชุมผู้ถือหุ้นของบริษัทจดทะเบียนตามที่ตลาดหลักทรัพย์แห่งประเทศไทยกำหนดด้วย
    โดยจะแจ้งหลักเกณฑ์และวิธีปฏิบัติในการเข้าร่วมประชุมการมอบฉันทะให้เข้าร่วมประชุมและการออกเสียงลงคะแนนไปให้ผู้ถือหุ้นทราบพร้อมกับหนังสือนัดประชุมผู้ถือหุ้นด้วยทุกครั้ง

-   เลขานุการบริษัทฯและทีมงานที่ได้รับมอบหมายจะจัดทำรายงานการประชุมคณะกรรมการและ
    ผู้ถือหุ้นให้แล้วเสร็จครบถ้วนสมบูรณ์ภายใน 14 วัน นับแต่วันประชุมแล้วเสร็จ
    ทั้งนี้ตามที่กฎหมายกำหนด โดยกรรมการมีสิทธิที่จะขอตรวจรายงานการประชุม
    เอกสารประกอบการประชุม และเอกสารสำคัญอื่นๆ
    ได้โดยบอกกล่าวล่วงหน้าในวันเวลาอันควร

  การรายงานข้อมูล

-   คณะกรรมการบริษัทฯมีหน้าที่และความรับผิดชอบต่อการรายงานข้อมูลทางการเงิน
    (FINANCIAL REPORT) และข้อมูลทั่วไป (NON – FINANCIAL REPORT)
    ต่อผู้ถือหุ้นและผู้ลงทุนทั่วไป
    โดยจะเปิดเผยตามหลักเกณฑ์ข้อกำหนดของตลาดหลักทรัพย์แห่งประเทศไทยและหรือตามที่กฎหมายกำหนด
    โดยจะจัดทำรายงานประจำปี (ANNUAL REPORT) ส่งให้ผู้ถือหุ้น นายทะเบียน และเจ้าหนี้
    รวมทั้งแจกให้กับผู้ลงทุนหรือ ผู้สนใจทั่วไปด้วยทุกปี

-   บริษัทฯ
    จะโฆษณางบดุลและงบกำไรขาดทุนฉบับที่ผู้สอบบัญชีตรวจสอบและที่ประชุมผู้ถือหุ้นอนุมัติแล้วให้ประชาชนทราบทางหนังสือพิมพ์อย่างน้อยหนึ่งวันด้วย
    ทั้งนี้ภายในหนึ่งเดือนนับแต่วันที่ประชุม ผู้ถือหุ้นอนุมัติแล้ว

-   งบการเงินหรือข้อมูลทางการเงิน (FINANCIAL REPORT)
    จะผ่านการตรวจสอบโดยผู้สอบบัญชีภายนอกตามมาตรฐานการสอบบัญชีที่รับรองทั่วไปโดยปราศจากการแทรกแซงของคณะกรรมการและหรือพนักงานของบริษัทฯ
    แต่อย่างใดทั้งสิ้น

-   คณะกรรมการตรวจสอบมีหน้าที่และความรับผิดชอบในการสอบทานรายงานทางการเงินของบริษัทฯรวมทั้งเป็นผู้พิจารณาคัดเลือก
    เสนอแต่งตั้งและเสนอค่าตอบแทนผู้สอบบัญชีบริษัทฯ
    โดยคณะกรรมการตรวจสอบสามารถปฏิบัติหน้าที่อย่างอิสระ
    ปราศจากการแทรกแซงของคณะกรรมการบริษัทฯ เช่นเดียวกัน

คณะกรรมการบริหาร

-   คณะกรรมการบริหารประกอบด้วยกรรมการจำนวน 5 คน
    (ดูรายชื่อพร้อมประวัติการศึกษาและประสบการณ์ในเอกสารแนบ 1 ประกอบ)
    ซึ่งคณะกรรมการบริษัทฯแต่งตั้งให้มีอำนาจหน้าที่และความรับผิดชอบในการบริหารงานปกติประจำวันโดยมีสาระสำคัญสรุปได้ดังนี้

1)  ควบคุมดูแลและกำกับการบริหารงานปกติประจำวันของบริษัทฯ
    ให้มีประสิทธิภาพให้เป็นไปตามวัตถุประสงค์และข้อบังคับของบริษัทฯเพื่อให้เกิดประโยชน์กับบริษัทฯมากที่สุดทั้งในระยะสั้นและระยะยาว

2)  จัดทำแผนงาน งบประมาณรายรับ - รายจ่าย บัญชีอัตรากำลังพนักงาน
    งบประมาณการว่าจ้างพนักงานและงบประมาณการลงทุนประจำปี
    เสนอต่อคณะกรรมการบริษัทฯเพื่อพิจารณาอนุมัติเป็นประจำทุกปี ทั้งนี้ภายใน 30 วัน
    ก่อนวันสิ้นปี

3)  บริหารงานตามนโยบายที่คณะกรรมการบริษัทฯกำหนดและตามงบประมาณรายรับ –
    รายจ่ายและงบประมาณการลงทุนที่ได้รับอนุมัติจากคณะกรรมการบริษัทฯแล้ว

4)  ให้รายงานผลการปฏิบัติงานให้คณะกรรมการบริษัทฯทราบอย่างน้อยไตรมาสละหนึ่งครั้ง

5)  ปฏิบัติตามกฎหมายที่เกี่ยวข้องกับงานของบริษัทฯ
    ตลอดจนปฏิบัติตามสัญญาข้อผูกพันที่บริษัทฯมีต่อหน่วยงานราชการ เจ้าหนี้ และบุคคลภายนอก

6)  บริหารการเงินตามแผนการเงินที่ได้รับอนุมัติจากคณะกรรมการบริษัทฯและตามสัญญาข้อผูกพันที่บริษัทฯมีต่อเจ้าหนี้ทุกราย

7)  ปฏิบัติการและหรือดำเนินการในเรื่องอื่นใดตามที่คณะกรรมการบริษัทฯจะมอบหมายเป็นแต่ละเรื่องแต่ละกรณี
    ๆ ไป

-   โดยปกติคณะกรรมการบริหารมีการประชุมอย่างน้อยเดือนละ 1 ครั้ง
    และจะมีการจัดประชุมนัดพิเศษในกรณีที่มีเรื่องสำคัญหรือเรื่องจำเป็นเร่งด่วนเป็นครั้งคราวโดยในรอบปี
    2544 มีการประชุมรวมทั้งสิ้น 18 ครั้ง

คณะกรรมการตรวจสอบ

-   คณะกรรมการบริษัทฯจะแต่งตั้งคณะกรรมการตรวจสอบให้มีอำนาจหน้าที่และความรับผิดชอบในการกำกับดูแลกิจการตามกฎบัตรที่คณะกรรมการบริษัทฯกำหนดขึ้น

-   องค์ประกอบและคุณสมบัติ

คณะกรรมการตรวจสอบมีจำนวนอย่างน้อย 3 คน ประกอบด้วยประธานกรรมการตรวจสอบ
1 คน และกรรมการตรวจสอบอย่างน้อย 2 คน
โดยทั้งหมดต้องเป็นกรรมการอิสระและไม่เป็นกรรมการบริหาร และกรรมการอย่างน้อย 1 คน
จะต้องมีความรู้ด้านบัญชีการเงินโดยให้คณะกรรมการตรวจสอบแต่งตั้งบุคคลที่เหมาะสมเป็นเลขานุการคณะกรรมการตรวจสอบอีก
1 คน (ดูรายชื่อพร้อมประวัติการศึกษาและประสบการณ์ในเอกสารแนบ 1 ประกอบ)

-   วาระการดำรงตำแหน่ง

1)  ให้กรรมการตรวจสอบ (รวมทั้งประธานกรรมการตรวจสอบ) มีวาระอยู่ในตำแหน่งคราวละ 2
    ปี กรรมการตรวจสอบซึ่งพ้นตำแหน่งตามวาระอาจจะได้รับการแต่งตั้งใหม่อีกได้

2)  นอกจากพ้นจากตำแหน่งตามวาระในข้อ 1) แล้วกรรมการตรวจสอบจะพ้นจากตำแหน่งเมื่อ

    1.  ตาย

    2.  ลาออก

    3.  พ้นจากตำแหน่งกรรมการบริษัทฯ

    4.  ขาดคุณสมบัติหรือมีลักษณะต้องห้ามตามที่ตลาดหลักทรัพย์แห่งประเทศไทยกำหนด

    5.  ที่ประชุมคณะกรรมการบริษัทฯ ลงมติให้ออกหรือเปลี่ยนแปลง

3)  ในกรณีที่ตำแหน่งกรรมการตรวจสอบว่างลงเพราะเหตุอื่นนอกจากถึงคราวออกตามวาระ
    คณะกรรมการบริษัทฯ อาจแต่งตั้งบุคคลที่มีคุณสมบัติครบถ้วน
    และไม่มีลักษณะต้องห้ามตามที่ตลาดหลักทรัพย์แห่งประเทศไทยกำหนดเป็นกรรมการตรวจสอบแทน
    เพื่อให้กรรมการตรวจสอบมีจำนวนอย่างน้อยครบตามที่ตลาดหลักทรัพย์แห่งประเทศไทยกำหนด
    โดยบุคคลที่เข้าเป็นกรรมการตรวจสอบแทนจะอยู่ในตำแหน่งได้เท่ากับวาระที่เหลืออยู่ของกรรมการตรวจสอบซึ่งตนดำรงตำแหน่งแทน

-   หน้าที่และความรับผิดชอบของคณะกรรมการตรวจสอบ

1)  สอบทานกระบวนการจัดทำและการเปิดเผยข้อมูลในรายงานทางการเงินของบริษัทฯให้มีความถูกต้อง
    ครบถ้วน และเชื่อถือได้ โดยประสานงานกับผู้สอบบัญชีภายนอก
    และผู้บริหารที่รับผิดชอบการจัดทำรายงานทางการเงินของบริษัทฯ
    ทั้งงบไตรมาสและงบประจำปี

2)  สอบทานให้บริษัทฯมีระบบการควบคุมภายใน (INTERNAL CONTROL)
    และการตรวจสอบภายใน (INTERNAL AUDIT) ที่เหมาะสมและมีประสิทธิภาพ

3)  พิจารณาคัดเลือกและเสนอแต่งตั้งผู้สอบบัญชีของบริษัทฯ
    พร้อมทั้งเสนอค่าตอบแทนผู้สอบบัญชีในแต่ละปี

4)  สอบทานให้บริษัทฯปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

5)  พิจารณาการเปิดเผยข้อมูลของบริษัทฯ
    ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

6)  จัดทำรายงานการ กำกับดูแลกิจการของคณะกรรมการตรวจสอบ โดยเปิดเผยไว้ในรายงาน
    ประจำปีของบริษัทฯ ซึ่งรายงานดังกล่าวต้องลงนามโดยประธานกรรมการตรวจสอบ

7)  ปฏิบัติการอื่นใดตามที่คณะกรรมการของบริษัทฯมอบหมายด้วยความเห็นชอบของ
    คณะกรรมการตรวจสอบ

8)  รายงานการดำเนินงานของคณะกรรมการตรวจสอบให้คณะกรรมการบริษัทฯทราบเป็นระยะ ๆ
    อย่างน้อยไตรมาสละ 1 ครั้ง รวมแล้วอย่างน้อยปีละ 4 ครั้ง

-   อำนาจของคณะกรรมการตรวจสอบ

1)  อำนาจในส่วนที่เกี่ยวข้องกับฝ่ายจัดการ

คณะกรรมการตรวจสอบมีอำนาจเชิญให้ฝ่ายจัดการ
ผู้จัดการ/หัวหน้าหน่วยงานหรือพนักงานของบริษัทที่เกี่ยวข้องมาร่วมประชุมชี้แจงให้ความเห็นหรือส่งเอกสารตามที่เห็นว่าเกี่ยวข้องและจำเป็น

2)  อำนาจในส่วนที่เกี่ยวข้องกับผู้ตรวจสอบภายใน

    1.  กำกับให้มีการประสานความเข้าใจให้อยู่ในแนวทางเดียวกันระหว่างผู้สอบบัญชี
        คณะกรรมการบริษัทฯ และหน่วยงานตรวจสอบภายใน

    2.  ให้ความเห็นชอบในการแต่งตั้ง ถอดถอน โยกย้าย
        เลิกจ้างและพิจารณาความดีความชอบหัวหน้าหน่วยงานตรวจสอบภายใน

    3.  ให้หลักประกันในความอิสระของผู้ตรวจสอบภายใน

    4.  ให้การปฏิบัติงานของหน่วยงานตรวจสอบภายใน
        อยู่ภายใต้การกำกับและควบคุมของฝ่ายจัดการ
        เนื่องจากการปฏิบัติงานของหน่วยงานตรวจสอบภายใน
        จะต้องมีผู้คอยดูแลและควบคุมการปฏิบัติงานซึ่งในแต่ละปีหน่วยงานตรวจสอบภายในจะต้องทำแผนงานตรวจสอบว่าจะทำอะไรบ้างแล้วจึงนำเสนอต่อคณะกรรมการตรวจสอบเพื่อขอความเห็นชอบ
        ส่วนการสั่งการและออกคำสั่งให้หน่วยงานตรวจสอบไปปฏิบัติหน้าที่ดังกล่าวต้องอยู่ภายใต้การกำกับและควบคุมของฝ่ายจัดการ
        เพราะการรายงานผลการตรวจสอบที่จำเป็นจะต้องได้รับการแก้ไขทันที
        เพื่อที่ฝ่ายจัดการจะได้ออกคำสั่งแก้ไขได้ทันเหตุการณ์

3)  อำนาจในส่วนที่เกี่ยวข้องกับผู้สอบบัญชี

    1.  สอบทานและประเมินผลการปฏิบัติงานของผู้สอบบัญชี

    2.  เสนอรายชื่อผู้สอบบัญชีต่อคณะกรรมการบริษัทฯพร้อมทั้งผลตอบแทนในการสอบบัญชีประจำปีเพื่อขอรับการแต่งตั้งจากที่ประชุมใหญ่ผู้ถือหุ้นและเป็นผู้สอบทานกับประเมินผลการปฏิบัติงานของ
        ผู้สอบบัญชี

    3.  กำหนดอัตราค่าจ้างในงานบริการ และงานที่ปรึกษาอื่นที่ผู้สอบบัญชีเป็นผู้ให้บริการ

4)  อำนาจในส่วนอื่น ๆ

คณะกรรมการตรวจสอบมีอำนาจในการตรวจสอบผู้ที่เกี่ยวข้องและเรื่องที่เกี่ยวข้องภายในขอบเขตของอำนาจและหน้าที่คณะกรรมการตรวจสอบและมีอำนาจในการว่าจ้างหรือนำเอาผู้เชี่ยวชาญเฉพาะด้านมาปรึกษาหารือและให้ความเห็นได้ตามที่คณะกรรมการตรวจสอบจะพิจารณาเห็นสมควรและเหมาะสม

-   โดยปกติคณะกรรมการตรวจสอบมีการประชุมเดือนละ 1 ครั้งโดยในปี 2544 มีการประชุมรวม
    ทั้งสิ้น11 ครั้ง

ค) บัญชีอัตราพนักงานในแต่ละสายงานของบริษัทฯ

+--------------------------------------+-------------------------------+
| ชื่อหน่วยงาน                            | จำนวนอัตราพนักงาน               |
|                                      |                               |
|                                      | ณ วันที่ 31 ธันวาคม 2544          |
+--------------------------------------+-------------------------------+
| ฝ่ายจัดการ (รวมแผนกตรวจสอบ)            | 13                            |
+--------------------------------------+-------------------------------+
| ด้านถ่านหิน                             |                               |
+--------------------------------------+-------------------------------+
| ฝ่ายสำรวจ                             | 12                            |
+--------------------------------------+-------------------------------+
| ฝ่ายผลิต                               | 92                            |
+--------------------------------------+-------------------------------+
| ฝ่ายการตลาดและการขาย                  | 7                             |
+--------------------------------------+-------------------------------+
| ด้านการเงิน                            |                               |
+--------------------------------------+-------------------------------+
| ฝ่ายบัญชีและการเงิน                      | 14                            |
+--------------------------------------+-------------------------------+
| ฝ่ายธุรการ                             | 12                            |
+--------------------------------------+-------------------------------+
| ด้านพัฒนาธุรกิจ                          |                               |
+--------------------------------------+-------------------------------+
| ฝ่ายในประเทศ                          | 1                             |
+--------------------------------------+-------------------------------+
| ฝ่ายต่างประเทศ                         | 1                             |
+--------------------------------------+-------------------------------+
| รวมอัตราพนักงานประจำ                   | 152                           |
+--------------------------------------+-------------------------------+
| ลูกจ้างรายวัน                           | 73                            |
+--------------------------------------+-------------------------------+
| รวมทั้งสิ้น                              | 225                           |
+--------------------------------------+-------------------------------+

นโยบายในการพัฒนาพนักงาน

บริษัทฯได้ปรับโครงสร้างการบริหาร รวมทั้งให้ความสำคัญด้านการพัฒนากำลังคน ระบบงาน
และเทคโนโลยีการจัดการสมัยใหม่ให้สอดคล้องกับสภาวะการณ์ที่เปลี่ยนแปลงไปอย่างรวดเร็วมาก
เพื่อเตรียมการรองรับการเจริญเติบโตที่มั่นคงในระยะยาว

ง) ค่าตอบแทนกรรมการ ผู้บริหารและพนักงานของบริษัทฯ

ค่าตอบแทนที่เป็นตัวเงิน

-   บริษัทฯจ่ายค่าตอบแทนให้แก่กรรมการในปี 2544 รวมทั้งสิ้นจำนวน 13 ราย คิดเป็นเงินทั้งสิ้น
    8,300,000.- บาท โดยจ่ายเป็นค่าตอบแทนประจำเดือนและค่าบำเหน็จประจำปี
    ซึ่งจะต้องได้รับอนุมัติจากที่ประชุมผู้ถือหุ้นเท่านั้น
    โดยจะผันแปรตามผลการดำเนินงานของบริษัทฯ

-   บริษัทฯจ่ายค่าตอบแทนให้แก่ผู้บริหารในปี 2544 รวมทั้งสิ้นจำนวน 14 ราย คิดเป็นเงินทั้งสิ้น
    18,938,810 บาท โดยจ่ายเป็นเงินเดือนหรือค่าตอบแทนประจำเดือน และเงินรางวัล
    (โบนัส) ประจำปีซึ่งจะผันแปรตามผลการดำเนินงานของบริษัทฯ

-   บริษัทฯจ่ายค่าตอบแทนให้แก่พนักงานของบริษัทฯ รวมทุกคนในปี 2544 รวมทั้งสิ้นจำนวน 225
    รายคิดเป็นเงินทั้งสิ้น 52,270,319 บาท โดยจ่ายเป็นเงินเดือนหรือค่าตอบแทนประจำเดือน
    เงินรางวัล (โบนัส) ประจำปี ซึ่งจะผันแปรตามผลการดำเนินงานของบริษัทฯ

ค่าตอบแทนอื่น

บริษัทฯไม่มีการออกหุ้น ใบสำคัญแสดงสิทธิ
หลักทรัพย์แปลงสภาพและหรือให้สิทธิประโยชน์อย่างอื่นแก่กรรมการผู้บริหารและพนักงานของบริษัทฯ
ในรอบปี 2544 ที่ผ่านมา

เงินสมทบกองทุนสำรองเลี้ยงชีพ

บริษัทฯได้จ่ายเงินสมทบเข้ากองทุนสำรองเลี้ยงชีพให้แก่ผู้บริหารของบริษัทฯในปี 2544 จำนวน 14
ราย คิดเป็นเงินทั้งสิ้น 926,540 บาท และพนักงานของบริษัทฯ จำนวน 225 ราย
คิดเป็นเงินทั้งสิ้น 2,546,964 บาท

จ) การดูแลเรื่องการใช้ข้อมูล

-   บริษัทฯ ได้วางมาตรการในการดูแลพนักงานและผู้บริหารในการใช้ข้อมูลอย่างระมัดระวัง
    มีการกำหนดตัวบุคคลผู้มีหน้าที่รับผิดชอบในการเปิดเผยข้อมูลไว้โดยเฉพาะ

-   บริษัทฯได้กำหนดเป็นเงื่อนไขข้อหนึ่งในสัญญาจ้างแรงงานว่าพนักงานลูกจ้างจะต้องรักษาผลประโยชน์ของบริษัทฯ
    และจะไม่นำความลับที่เกี่ยวกับกิจการของบริษัทฯ
    ไปให้ผู้หนึ่งผู้ใดทราบเป็นอันขาดตลอดทั้งจะไม่ให้ความช่วยเหลือหรือให้คำปรึกษาแก่ผู้อื่นอันอาจเกิดผลเสียหายกับกิจการของบริษัทฯ

-   บริษัทฯได้กำหนดวินัยของลูกจ้างไว้ในข้อบังคับเกี่ยวกับการทำงาน
    ซึ่งจัดทำขึ้นตามพระราชบัญญัติคุ้มครองแรงงาน พ.ศ. 2541
    ว่าพนักงานลูกจ้างทุกคนจะต้องรักษาความลับของบริษัท หากฝ่าฝืน
    โดยเปิดเผยความลับหรือนำเอกสารของบริษัทฯออกนอกสถานที่ทำงานโดยเจตนาทุจริตจะต้องได้รับโทษทางวินัยดังนี้

ความผิด ครั้งที่ 1 : จะถูกลงโทษตัด 20 คะแนนจนถึงขั้นไล่ออก

ความผิด ครั้งที่ 2 : จะถูกลงโทษตัด 40 คะแนนจนถึงขั้นไล่ออก

ความผิด ครั้งที่ 3 : จะถูกลงโทษไล่ออกสถานเดียว

ประธานเจ้าหน้าที่บริหารอาจจะแต่งตั้งคณะกรรมการขึ้นมาสอบสวนข้อเท็จจริงและพิจารณาเสนอความเห็นเพื่อใช้ประกอบการพิจารณาสั่งลงโทษทางวินัยต่อลูกจ้าง
เป็นแต่ละเรื่องแต่ละกรณี ๆ ไป

ลูกจ้างที่ถูกลงโทษทางวินัยโดยการตัดคะแนนจะมีผลกระทบต่อการพิจารณาปรับอัตราค่าจ้างและเงินรางวัลตอนสิ้นปี
รวมทั้งการพิจารณาเลื่อนตำแหน่งหน้าที่งานด้วย

-   บริษัทฯ มีนโยบายที่จะเปิดเผยข้อมูลต่อสาธารณะในลักษณะเท่าเทียมกัน
    จะไม่มีกลุ่มใดกลุ่มหนึ่งได้รับข้อมูลเป็นกรณีพิเศษหรือได้รับข้อมูลก่อนคนอื่น
    ฉะนั้นการจะเปิดเผยข้อมูลใด ๆ
    จะต้องได้รับการอนุมัติหรือได้รับความเห็นชอบจากประธานเจ้าหน้าที่บริหาร
    กรรมการบริหารหรือผู้บริหารที่รับผิดชอบก่อน

-   กรรมการและผู้บริหารจะต้องรายงานการเปลี่ยนแปลงการถือครองหลักทรัพย์ของบริษัทฯต่อสำนักงาน
    ก.ล.ต. และตลาดหลักทรัพย์แห่งประเทศไทยพร้อมทั้งส่งสำเนาให้บริษัทฯทราบภายใน 3
    วันทำการซึ่งหากมีเหตุผิดปกติเกิดขึ้นนอกจากบุคคลดังกล่าวจะถูกลงโทษตามกฎหมายภายใต้การกำกับดูแลของ
    ก.ล.ต. แล้วบริษัทฯก็จะพิจารณาโทษอีกชั้นหนึ่ง
    ตามเหตุผลและความร้ายแรงของเรื่องที่เกิดขึ้นเป็นกรณี ๆ ไป
    ซึ่งที่ผ่านมากรรมการและผู้บริหารทุกคนก็มีความเข้าใจและปฏิบัติหน้าที่ภายในกรอบกฎหมายรวมทั้งไม่เคยมีประวัติเสียหายมาก่อน